Somber vooruitsig vir petrolprysArgieffoto (Foto; andreas160578/Pixabay) Onverwagse sterk internasionale brandstofpryse kan tot ŉ petrolprysverhoging aan die einde van April lei, het die Outomobiel-Assosiasie (AA) gesê, gebaseer op ongeouditeerde maandelikse brandstofprysdata wat deur die Sentrale Energiefonds vrygestel is. Die huidige inligting dui daarop dat die prys van petrol met tot 56c per liter kan styg teen die einde van April, terwyl diesel ŉ daling van 5c toon en paraffien 1c, het die AA in ŉ verklaring gesê. As die verhoging plaasvind, sal dit die derde agtereenvolgende styging wees in die prys van petrol vanjaar. “Die internasionale produkprys van diesel het effens gestyg in die eerste helfte van April, maar petrol het beduidend gestyg,” aldus die AA. “Diesel se kleiner verhoging word waarskynlik toegeskryf aan veranderings in internasionale oliekapasiteit en die naderende einde van die winter in die noordelike halfrond wanneer die aanvraag na diesel afneem.” Die AA het gesê die rand het sedert die einde van Maart teen die Amerikaanse dollar verstewig en die daaglikse wisselkoers wat vir petrolprysberekeninge gebruik word, het van meer as R14,60 teenoor die dollar op 31 Maart tot R14 tans verstewig.